Pasaulio šachmatų kompozicijų kūrybos asmeninis čempionatas

Istorija

1997 m. Puloje vykęs nuolatinės FIDE šachmatų kompozicijos komisijos suvažiavimas (PCCC) nusprendė įsteigti šachmatų kompozitoriams pasaulio čempiono titulą. Šis  titulas kompozitoriams turėjo būti skiriamas pagal šachmatų uždavinių ir etiudų, patalpintų paskutiniame (1989-1991 m.) FIDE Albume, kokybę.  Albumą sudarė aštuoni (8) pagal žanrus sudaryti šachmatų kompozicijų skyriai. Kompozitorius pasirinktame žanre, surinkęs už savo uždavinius ar etiudus daugiausia taškų, turėjo tapti pasaulio čempionu.  
Remdamasis šiuo nutarimu 1998 m. Sankt Peterburge vykęs PCCC suvažiavimas sėkmingiausiai pasirodžiusiam kiekvieno žanro kompozitoriui suteikė pasaulio čempiono titulą.

Dalyviai

Pasaulio šachmatų kompozicijų kūrimo čempionatas yra atviras visų šalių šachmatų kompozitoriams. Jie gali dalyvauti vienoje, ar keliose pasirinktose sekcijose.

Kompozicijų vertinimas

Kiekvienoje sekcijoje teisėjauja penki skirtingų šalių šachmatų kompozicijų teisėjai, atrinkti iš 15-kos geriausių praėjusiame čempionate dalyvavusių kompozitorių. Jei niekaip nepavyksta jų prisikviesti, WCCI atstovas ir varžybų direktorius gali teisėjavimui paskirti  kitus asmenis. Pageidautina nekviesti praėjusio čempionato cikle dirbusių teisėjų. Teisėjas gali vertinti kompozicijas ne vienoje sekcijoje.
Kompozicijų vertinimui naudojama skalė nuo 0 iki 4. Kiekvienas sekcijos teisėjas taškais įvertina visas jos kompozicijas. Šachmatų uždavinys, ar etiudas jei jis yra formaliai teisingas, vertinamas mažiausiai pustaškiu. Įvertinęs kompoziciją 0 taškų, teisėjas turi nurodyti priežastį. Įvertinęs kompozicijas, teisėjas rezultatus, kartu komentarais ir pastabomis, siunčia varžybų direktoriui.
Šis, pridėjęs ir savo pastabų, supažindina su jais ir kitus teisėjus. Suskaičiuoja kiekvienos kompozicijos gautus taškus. Jei kompoziciją vertino penki teisėjai, direktorius atmeta aukščiausią ir žemiausią įvertinimus ir sudeda likusius tris. Jei kompozicija bent iš vieno teisėjo gavo nulinį įvertinimą, direktorius apie tai  informuoja  kitus teisėjus. Tokiu atveju reikalingas visų sekcijos teisėjų taškų tikslinimas.
Toliau direktorius siunčia Stebėjimo grupės 3 nariams, čempionate nedalyvaujantiems ir neteisėjaujantiems, rezultatų lenteles su pastabomis, kuriose. nurodo bet kokį nukrypimą, pav. kad vieno iš teisėjų vidutinis vertinimo rezultatas yra  žymiai aukštesnis, ar žymiai žemesnis už likusių keturių teisėjų, ar didesnius tos pačios kompozicijos vertinimo  svyravimų ( 1,5 taško ) atvejus.
Po to, apskaičiuojama čempionato  dalyvio  4 geriausių  kompozicijų taškų suma. Aukštesnę vietą užima čempionato dalyvis, kurio 4 kompozicijų taškų suma yra aukštesnė. Tuo atveju kai kelių kompozitorių įvertinimo suma vienoda, aukštesnę vietą lemia aukščiausiai įvertintos  kompozicijos taškai. Jei ir jie vienodi,  lyginami antros, pagal gautus taškus, kompozicijos taškai. Jei visos kompozicijos turi vienodus įvertinimus, kompozitoriai dalijasi vieta.
Direktorius rašo ataskaitą, kurioje pateikia: lenteles su visų dalyvių rezultatais, keturias aukščiausias vietas užėmusias kompozicijas su komentarais, iš kiekvienos sekcijos  po tris aukščiausiai įvertintas kompozicijas, net jei jos nepriklauso trims prizininkams. 
Čempionato rezultatai skelbiami  WFCC svetainėje tik po to, kai juos patvirtina WFCC prezidentas.